
Προς

Κύριο Υπουργό Εσωτερικών

Κύριο Υπουργό Υποδομών και Μεταφορών

ΘΕΜΑ: «Ανάγκη άμεσης εκταμίευσης πόρων για την αποκατάσταση των ζημιών που προκάλεσε ο σεισμός στα σχολεία της Κω»
Κύριοι Υπουργοί,
Ο ισχυρός σεισμός που έπληξε την Κω στις 21 Ιουλίου, προκάλεσε σοβαρά προβλήματα στα σχολεία του νησιού.

Στα περισσότερα από αυτά, με ήσσονος σημασίας ζημιές, η αποκατάσταση έγινε με πόρους του Δήμου.

Σε τρία, όμως, σχολεία υπάρχει σοβαρό πρόβλημα με αποτέλεσμα να έχει επιλεγεί η λύση της μετεγκατάστασής τους και να λειτουργούν σε απογευματινή βάρδια.

Πρόκειται για το 1ο και 2ο Λύκειο Κω αλλά και για το 1ο Γυμνάσιο Κω.

Ήδη οι τεχνικές υπηρεσίες του Δήμου Κω έχουν ολοκληρώσει τις μελέτες για την αποκατάσταση του 1ου και 2ου Λυκείου Κω και το αμέσως προσεχές διάστημα πρόκειται να ολοκληρωθεί και η μελέτη αποκατάστασης του 1ου Γυμνασίου Κω.

Οι μελέτες έχουν ήδη κατατεθεί για έγκριση στην «Κτιριακές Υποδομές Α.Ε.».
Το κόστος αποκατάστασης των ζημιών για κάθε ένα από τα τρία σχολεία ανέρχεται σε 1.000.000 ευρώ για το 1ο Λύκειο Κω, 490.000 ευρώ για το 2ο Λύκειο Κω και 890.000 ευρώ για το 1ο Γυμνάσιο Κω.

Αυτή τη στιγμή, τα μόνα χρήματα που έχουν διατεθεί στο Δήμο Κω για την αποκατάσταση των ζημιών στα τρία αυτά σχολεία είναι 300.000 ευρώ που διατέθηκαν από το Υπουργείο Εσωτερικών.

Είναι σαφές ότι για να γίνουν οι διαγωνισμοί για τα έργα αποκατάστασης θα απαιτηθούν 2.080.000 ευρώ, για τα οποία, όμως, δεν υπάρχει καμία δέσμευση από την πλευρά της κυβέρνησης.

Αυτό είναι φυσικό να έχει δημιουργήσει κλίμα ανησυχίας σε μαθητές, γονείς και εκπαιδευτικούς των τριών αυτών σχολείων που αντιμετωπίζουν τον ορατό κίνδυνο να αναγκαστούν να λειτουργούν και για δεύτερη χρονιά σε απογευματινή βάρδια, φιλοξενούμενοι από άλλα σχολεία.

Η κυβέρνηση οφείλει άμεσα να αναλάβει σαφείς και συγκεκριμένες δεσμεύσεις για την πλήρη χρηματοδότηση των έργων αποκατάστασης στα τρία σχολεία της Κω που υπέστησαν ζημιές από το σεισμό και να επιταχύνει τις σχετικές διαδικασίες ώστε να λειτουργήσουν και πάλι τα σχολεία αυτά.
Κατόπιν των ανωτέρω

Ερωτώνται οι Κύριοι Υπουργοί
1. Με ποιο τρόπο προτίθεται η κυβέρνηση να χρηματοδοτήσει τα έργα αποκατάστασης στα τρία σχολεία της Κω; Ποιο είναι το χρονοδιάγραμμα και από ποιες πηγές θα εκταμιευθούν οι απαιτούμενοι πόροι για να γίνουν τα έργα και να λειτουργήσουν και πάλι τα σχολεία;

2. Για ποιο λόγο καθυστερεί από την «Κτιριακές Υποδομές Α.Ε.» η έγκριση των μελετών; Πότε τοποθετείται χρονικά;

Ο Ερωτών Βουλευτής

Μάνος Κόνσολας

